新加坡

新加坡，一名新嘉坡，又稱星洲、星國，俗有獅城之譽。乃南洋之島國，一城即一國也。地處馬來半島南極，扼馬六甲海峽之要衝；北隔柔佛海峽，與馬來西亞之新山相望。地狹人稠，方五十四里有奇，而生民逾五百萬。國中族類繁雜，以華人居多，餘乃巫人、印度、歐亞諸種。其政尚嚴，重法治，善治環境，市容幽潔，世稱花園城市。國富業興，民生殷庶，歲入甚豐，遠軼日本，冠絕亞洲。 史 沿革 古為馬來人世居之地。三國吳將康泰著《吳時外國傳》，載「拘利正東行，極犄頭海邊有居人，名蒲羅中國（巫語：Pulau Ujong）」，即此地也。元將汪大淵作《島夷誌略》，稱「淡馬錫」（爪哇語：Temasek）及「龍牙門」。明永樂間，鄭和下西洋，亦錄之於海圖。 清嘉慶二十四年，英吉利國東印度公司僱工萊佛士登岸，始有英人立埠。越五年，遂割讓予英人。後合檳榔嶼、馬六甲置海峽殖民地。同治六年，轉隸英國王室，為直轄殖民地。 及太平洋戰爭起，日本陷其地，更名「昭南島」，置「昭南特別市」。昭南者，取「昭和年間所得之南地」與「南方之光」之意也。迨日本敗降，英人復治。 西元一九五九年，始獲自治。一九六三年，合於馬來西亞聯邦，為其一州。翌年，巫、華兩族構釁，屢發騷亂。 立國 一九六五年八月七日，馬來西亞修憲，逐其出邦。九日，總理李光耀宣佈獨立，建國號曰新加坡。其國褊小，狀若人拳，處馬來半島之極南，扼馬六甲海峽之衝，城邦也。是年九月二十一日，入聯合國。十月，入英聯邦。 一九六七年八月八日，新加坡聯同諸國，倡建東盟。 二〇一五年三月二十三日，李光耀卒。 地方 新加坡之土，方五十四里有奇，原分九區。二〇〇一年，總理吳作棟制曰，併為五區，定名為東北、東南、西北、西南、中區。 教育 新加坡素重文教。國之度支，兵曹為最，教部次之。其地宗英吉利之學，黌序之制，一仿於英。凡諸科肄習，除各族語文外，悉以英語授業。 風俗 是邦五方雜處，承平既久，然國人恆懷戒懼，重修武備。凡遇令節大典，輒榜大字曰「保家衛國」、曰「居安思危」，以惕厲其民。 國以八月九日自立，歲以為慶。 朝廷定制，以四音為公用：曰英語、曰華語（中舉通語爲雅言）、曰巫來由語、曰淡米爾語。其間鄉音亦盛，若閩南、潮、粵、瓊之語，委巷流傳，未嘗廢也。 地饒珍羞，多佳餚，若瓊州雞飯、蝦麵、辣醬蟹、肉骨茶等，皆馳名殊方，食客麇集。 民多崇信神明，奉教各異，若佛、道、回、耶、婆羅門諸教，並行而不悖焉。 動物 其國多鴝鵒，類烏鴉而赤喙者也。